‘MFC’ออกกองหุ้น7เดือนขอกำไร7%
MFC ส่งกองทุนใหม่เก็บหุ้นไทย ตั้งเป้ากำไร 7% ภายใน 7 เดือน มองแนวโน้มตลาดหุ้นระยะกลางยังขาขึ้น
20 ส.ค. 2554

MFC ส่งกองทุนใหม่เก็บหุ้นไทย ตั้งเป้ากำไร 7% ภายใน 7 เดือน มองแนวโน้มตลาดหุ้นระยะกลางยังขาขึ้น
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บริษัทเปิดขายกองทุนเปิดเอ็มเอฟซี สปอท 7 ซีรี่ส์ 2 (SPOT 7S2) มูลค่าโครงการ 1,000 ล้านบาท เน้นลงทุนในหุ้นไทย ตั้งเป้าหมายผลตอบแทน 7% ภายใน 7 เดือน หรือมูลค่าหน่วยลงทุนไม่ต่ำกว่า 10.85 บาทต่อหน่วย เปิดขายตั้งแต่วันนี้ถึงวันที่ 21 มิ.ย. 2554
“คาดว่าดัชนีหุ้นไทยปีนี้จะขึ้นไปถึง 1,198 จุด กำไรของบริษัทจดทะเบียนน่าจะเติบโต 18-20% จึงมองแนวโน้มตลาดหุ้นในระยะกลางยังเป็นขาขึ้น แต่อาจผันผวนจากการเมืองและปัญหาหนี้ยุโรปที่ส่งผลกระทบต่อความเชื่อมั่นของนักลงทุน ซึ่งคาดว่าจะแก้ไขปัญหานี้ได้ ส่วนเงินเฟ้อในไตรมาส 3 น่าจะสูงสุด” น.ส.ประภา กล่าว 
กองทุนจะเน้นลงทุนในหุ้นของบริษัทที่มีรายได้จากในประเทศเป็นหลัก และหุ้นที่เกี่ยวกับสินค้าโภคภัณฑ์ที่ราคาไม่ผันผวนและความต้องการฟื้นตัว โดยจะคัดเลือกหุ้นที่ราคาตลาดต่ำกว่าพื้นฐานและหุ้นที่มีความสามารถทำกำไรสูง โดยผู้จัดการกองทุนอาจซื้อสัญญาซื้อขายล่วงหน้า SET50 Index Futures ช่วยลดความเสี่ยงกรณีที่หุ้นปรับลง
ด้าน บลจ.ฟินันซ่า เปิดขายกองทุนเปิดฟินันซ่าตราสารหนี้พลัส 6 เดือน 4 ลงทุนในตราสารหนี้ในประเทศและฝากเงินธนาคารต่างประเทศที่สาขาฮ่องกง เงินฝากธนาคารต่างประเทศสกุลเงินหยวน ที่ส่งมอบที่ฮ่องกง (CNH) ได้แก่ ธนาคาร ICBC, CITIBANK, BARCLAYS BANK สาขาฮ่องกง ตั๋วแลกเงินบริษัท ดับเบิ้ลเอ บริษัท บัตรกรุงไทยและบริษัท อุตสาหกรรมโรจนะ, บริษัทหลักทรัพย์เอเซียพลัส, บริษัท ภัทรลีสซิ่ง, และบริษัท พฤกษา เรียลเอสเตท และตั๋วเงินคลังหรือพันธบัตรธนาคารแห่งประเทศไทย อัตราผลตอบแทนมีการป้องกันความเสี่ยงจากอัตราแลกเปลี่ยนสกุลเงิน CNH เป็นเงินบาทแล้ อายุ 6 เดือน คาดผลตอบแทน 3.2% ต่อปี ขายตั้งแต่วันนี้ถึงวันที่ 21 มิ.ย. 2554